|  |
| --- |
| Številka: 007-84/2024-8 |
| Ljubljana, dne 17. 07. 2024 |
| EVA 2024-1911-0015 |
| **GENERALNI SEKRETARIAT VLADE REPUBLIKE SLOVENIJE****gp.gs@gov.si** |
| **ZADEVA: Predlog Uredbe o spremembah in dopolnitvah Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju – predlog za obravnavo**  |
| **1. Predlog sklepov vlade:** |
| Na podlagi drugega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in za izvrševanje 48.a člena Zakona o obrambi (Uradni list RS, št. 103/04 – uradno prečiščeno besedilo, 95/15 in 139/20) je Vlada Republike Slovenije na seji \_\_\_ dne \_\_\_ pod točko \_\_\_\_\_ sprejela naslednji S K L E PVlada Republike Slovenije je izdala Uredbo o spremembah in dopolnitvah Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju in jo objavi v Uradnem listu Republike Slovenije.  Barbara Kolenko Helbl GENERALNA SEKRETARKAPriloga:* Uredba o spremembah in dopolnitvah Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju.

Sklep prejmejo:* Ministrstvo za obrambo,
* Služba Vlade Republike Slovenije za zakonodajo.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| Boštjan Pavlin, mag., generalni direktor Direktorata za obrambne zadeve Ministrstva za obrambo. |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| S predlaganimi spremembami in dopolnitvami veljavne Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16; v nadaljnjem besedilu: uredba) se uvajajo nekatere rešitve glede izvajanja projektov civilno-vojaškega sodelovanja in humanitarnih projektov na kriznih območjih ter glede zagotavljanja udeležbe civilnih strokovnjakov v mednarodnih operacijah, ki jih narekujejo izkušnje iz prakse. Izvajanje projektov civilno-vojaškega sodelovanja in humanitarnih projektov je zelo pomembno tudi za umiritev razmer, vzpostavitev stabilnejšega in varnejšega okolja ter izboljšanje življenja prebivalstva na kriznih območjih, na katerih ne potekajo mednarodne operacije in misije oziroma Republika Slovenija v njih ne sodeluje z napotitvijo pripadnikov Slovenske vojske in civilnih funkcionalnih strokovnjakov (npr. v Ukrajini). Glede na navedeno se s predlagano dopolnitvijo uredbe uvaja tudi možnost izvajanja teh projektov, ki jih bo pripravljala in izvajala organizacijska enota Ministrstva za obrambo, pristojna za obrambne zadeve. Predlog uredbe pregledneje ureja udeležbo civilnih strokovnjakov v mednarodnih operacijah. Pri tem se zaradi večje jasnosti izrecno določi, da se napotitve v večnacionalne pobude in mednarodne organizacije, katerih delovanje ni omejeno le na področje obrambe (npr. OZN, Nato, EU, nekateri večnacionalni centri odličnosti), izvajajo v skladu s predpisi o napotitvi oseb v mednarodne civilne misije in mednarodne organizacije. Za čas napotitve napotene osebe sklenejo pogodbo o zaposlitvi z Ministrstvom za obrambo. V vseh drugih primerih udeležba v mednarodnih operacijah poteka v sestavi kontingenta Slovenske vojske, zato je smiselno, da se civilni strokovnjaki za čas napotitve razporedijo na civilna delovna mesta v Slovenski vojski, določena s formacijo, kot je opredeljeno v predlaganem novem, 10.a členu uredbe. Civilni strokovnjaki tako praviloma za čas napotitve v mednarodno operacijo sklenejo pogodbo o zaposlitvi z Ministrstvom za obrambo za delo v Slovenski vojski za opravljanje službe izven države v sestavi kontingenta Slovenske vojske. S predlogom uredbe se uvaja tudi možnost udeležbe civilnih strokovnjakov v mednarodnih operacijah na podlagi sklenitve drugega pogodbenega razmerja z Ministrstvom za obrambo, in sicer le za krajšo udeležbo v mednarodni operaciji, praviloma do 30 dni, za katero se ne zahteva dostop do tajnih podatkov, ter za opravljanje točno določenih vrst storitev. Predlagane spremembe in dopolnitve so nujne, saj se je pokazalo, da je v nekaterih primerih za kratkotrajne napotitve postopek sklenitve pogodbe o zaposlitvi, predvsem zaradi posebnih zahtev za delo na obrambnem področju, nesorazmerno dolgotrajen in zahteven glede na trajanje napotitve. To glede na posebne zahteve posameznih mednarodnih operacij otežuje napotitev civilnih strokovnjakov in pravočasno izvedbo postopkov. O izvajanju storitev v podporo delovanju kontingentu Slovenske vojske v mednarodni operaciji se lahko dogovori tudi z drugim pogodbenim razmerjem – podjemno ali avtorsko pogodbo, ki jo civilni strokovnjak sklene z Ministrstvom za obrambo na način in pod pogoji, določenimi v novem, 10.b členu uredbe.Glede na omenjene različne oblike udeležbe civilnih strokovnjakov v mednarodnih operacijah se s predlogom uredbe pregledneje določijo tudi pravice, obveznosti in odgovornosti civilnih strokovnjakov za posamezno obliko udeležbe v mednarodnih operacijah, pri čemer se čim bolj upoštevajo izhodišča veljavne uredbe. Preostale določbe veljavne uredbe ostajajo vsebinsko nespremenjene, pri čemer pa se relevantne določbe ustrezno preoblikujejo. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo, če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV: /** |
| **7.b Predstavitev ocene finančnih posledic pod 40.000 EUR:**Predlog uredbe nima večjih finančnih posledic, saj tudi s predlaganimi spremembami in dopolnitvami Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16) udeležba v mednarodnih operacijah in izvajanje projektov civilno-vojaškega sodelovanja ter humanitarnih projektov ne bosta presegala načrtovanih stroškov, za katere so sredstva zagotovljena v finančnem načrtu Ministrstva za obrambo. Finančne posledice bodo nastale pri zdravstvenem zavarovanju civilnih strokovnjakov za tujino iz šestega odstavka spremenjenega 10. člena uredbe. Ocenjeni stroški napotitve največjega števila civilnih strokovnjakov v skladu s sklepom vlade (VRS, št. 87100-3/2023/3 z dne 18. 7. 2023) v posameznem letu, torej 15 civilnih strokovnjakov, znašajo 9.000,00 EUR na leto. Sredstva so zagotovljena pri proračunskem uporabniku 1911 – Ministrstvo za obrambo, NRP 1911-21-0006 – Civilne zmogljivosti za mednarodne operacije in misije, na proračunski postavki 7639 – Civilne zmogljivosti za mednarodne operacije in misije, konto 4021 – Posebni material in storitve. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE,
* Združenju občin Slovenije ZOS: NE,
* Združenju mestnih občin Slovenije ZMOS: NE.

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Gradivo ni bilo objavljeno na spletnih straneh, ker gre za manjše spremembe predpisa. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  **Dr. Damir Črnčec** **državni sekretar** |

Poslano:

* naslovniku,
* DOZ,
* DOP,
* GŠSV,
* SGS.

PRILOGA 3 (jedro gradiva):

**PREDLOG**

**EVA 2024-1911-0015**

Za izvrševanje 48.a člena Zakona o obrambi (Uradni list RS, št. 103/04 – uradno prečiščeno besedilo, 95/15 in 139/20) Vlada Republike Slovenije izdaja

**UREDBO**

**o spremembah in dopolnitvah Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju**

**1. člen**

V Uredbi o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16) se v 4. členu za tretjim odstavkom dodata nova, četrti in peti odstavek, ki se glasita:

»(4) O izvajanju projektov civilno-vojaškega sodelovanja, ki niso zajeti v prvem odstavku tega člena, in o izvajanju humanitarnih projektov, ki niso zajeti v 14. členu te uredbe, odloča vlada.

(5) Projekte iz prejšnjega odstavka pripravlja in izvaja organizacijska enota Ministrstva za obrambo, pristojna za obrambne zadeve.«.

**2. člen**

9. člen se črta.

**3. člen**

10. člen se spremeni tako, da se glasi:

»**10. člen**

**(udeležba civilnih strokovnjakov v mednarodnih operacijah)**

(1) Ministrstvo za obrambo izvede izbiro civilnih strokovnjakov za udeležbo v posameznih mednarodnih operacijah.

(2) Civilni strokovnjaki se praviloma napotijo v mednarodno operacijo na podlagi pogodbe o zaposlitvi, ki jo sklenejo z Ministrstvom za obrambo.

(3) Ministrstvo za obrambo uskladi udeležbo civilnih strokovnjakov iz prejšnjega odstavka v mednarodnih operacijah z njihovimi delodajalci, zagotovi opravljanje zdravstvenih pregledov in cepljenj kandidatov ter izvede predpisane postopke za pridobitev dovoljenj za dostop do tajnih podatkov kandidatom pred sklenitvijo pogodbe o zaposlitvi.

(4) Med napotitvijo v mednarodno operacijo civilnim strokovnjakom iz drugega odstavka tega člena, ki so javni uslužbenci, teče napredovalno obdobje.

(5) Civilni strokovnjaki iz drugega odstavka tega člena so disciplinsko, odškodninsko in kazensko odgovorni kot javni uslužbenci v skladu s pravnim redom Republike Slovenije, če z mednarodno pogodbo ni določeno drugače.

(6) Ministrstvo za obrambo civilnim strokovnjakom za čas udeležbe v mednarodni operaciji zagotovi nezgodno zavarovanje in zdravstveno zavarovanje za tujino ter organizira prevoz na območja mednarodne operacije in z njih.

(7) Civilnim strokovnjakom se med opravljanjem nalog v mednarodni operaciji zagotovijo predpisane oznake za delo.

(8) Postopke in druge administrativne naloge, povezane z udeležbo civilnih strokovnjakov v mednarodnih operacijah, določene s to uredbo, izvaja organizacijska enota Ministrstva za obrambo, pristojna za obrambne zadeve.«.

**4. člen**

Za 10. členom se dodajo novi, 10.a, 10.b in 10.c člen, ki se glasijo:

»**10.a člen**

**(napotitev v mednarodno operacijo v sestavi kontingenta Slovenske vojske)**

(1) Civilni strokovnjaki iz drugega odstavka prejšnjega člena sklenejo z Ministrstvom za obrambo pogodbe o zaposlitvi za delo v Slovenski vojski za opravljanje službe izven države v sestavi kontingenta Slovenske vojske. Delovna mesta civilnih strokovnjakov se glede na vrsto nalog v mednarodni operaciji določijo s formacijo Slovenske vojske.

(2) Civilni strokovnjaki iz prejšnjega odstavka so organizacijsko podrejeni poveljniku kontingenta Slovenske vojske v mednarodni operaciji oziroma njegovemu namestniku ter njima podrejenim poveljnikom. Za opravljanje strokovnih nalog v skladu z zakonom, ki ureja obrambo, in predpisi, izdanimi na njegovi podlagi, so odgovorni predstojniku organizacijske enote Ministrstva za obrambo, pristojne za obrambne zadeve.

(3) Pogodba o zaposlitvi iz prvega odstavka tega člena se sklene za čas napotitve v mednarodno operacijo in čas koriščenja letnega dopusta v skladu s sedmim odstavkom tega člena.

(4) Obdobje napotitve se določi s pogodbo o zaposlitvi in praviloma traja leto dni, z možnostjo podaljšanja do treh let.

(5) Kot prvi dan opravljanja dela v mednarodni operaciji se šteje dan odhoda v državo, v kateri se bo opravljajo delo, kot zadnji dan opravljanja dela pa dan vrnitve v Republiko Slovenijo.

(6) Za pravice, obveznosti in odgovornosti civilnih strokovnjakov iz prvega odstavka tega člena se v času napotitve smiselno uporabljajo predpisi, ki urejajo opravljanje vojaške službe izven države, razen nošenja uniforme in oborožitve.

(7) Ne glede na prejšnji odstavek civilni strokovnjaki iz prvega odstavka tega člena koristijo posebni dopust za zagotavljanje tedenskega počitka v času napotitve v mednarodno operacijo, letni dopust pa neposredno po vrnitvi iz mednarodne operacije. Med koriščenjem letnega dopusta imajo civilni strokovnjaki pravico do nadomestila plače, podlaga za obračun pa je plača v Republiki Sloveniji.

**10.b člen**

**(udeležba v mednarodni operaciji na podlagi drugega pogodbenega razmerja)**

1. Ne glede na drugi odstavek 10. člena te uredbe lahko civilni strokovnjaki za krajšo udeležbo v mednarodni operaciji, praviloma do 30 dni, za katero se ne zahteva dostop do tajnih podatkov, sklenejo z Ministrstvom za obrambo drugo pogodbeno razmerje za opravljanje storitev:

– tolmačenje ali prevajanje,

– izvajanje tečajev ali drugih oblik usposabljanja,

– priprava in izvajanje projektov civilno-vojaškega sodelovanja iz 4. člena te uredbe,

– storitve, ki zahtevajo specializirano strokovno znanje,

– storitve, ki zahtevajo znanje jezika ali poznavanje lokalnega okolja, kulture, običajev oziroma delovanja oblasti na območju mednarodne operacije.

(2) O pravicah, obveznostih in odgovornostih civilnih strokovnjakov iz prejšnjega odstavka se dogovori s sklenitvijo pogodbenega razmerja z Ministrstvom za obrambo. Za dajanje navodil naročnika in nadzor nad opravljanjem storitev je pristojna organizacijska enota Ministrstva za obrambo, pristojna za obrambne zadeve. Za izvajanje storitev na območju mednarodne operacije morajo civilni strokovnjaki upoštevati tudi navodila poveljnika kontingenta Slovenske vojske oziroma njegovega namestnika in njima podrejenih poveljnikov.

(3) Za civilne strokovnjake iz prvega odstavka tega člena veljajo določbe prvega, šestega, sedmega in osmega odstavka 10. člena te uredbe.

**10.c člen**

**(napotitev na podlagi predpisov o napotitvi oseb v mednarodne civilne misije in mednarodne organizacije)**

1. Napotitve v večnacionalne pobude in organe mednarodnih organizacij, ki niso vključeni v 1. členu te uredbe, se izvajajo v skladu s predpisi o napotitvi oseb v mednarodne civilne misije in mednarodne organizacije.
2. Za čas napotitve iz prejšnjega odstavka napotene osebe sklenejo pogodbo o zaposlitvi z Ministrstvom za obrambo. Delovna mesta napotenih oseb se glede na vrsto nalog določijo v sistemizaciji organizacijske enote Ministrstva za obrambo, pristojne za obrambne zadeve.
3. Postopke in druge administrativne naloge, povezane z napotitvami iz tega člena, izvaja organizacijska enota Ministrstva za obrambo, pristojna za obrambne zadeve.«.

**5. člen**

11. člen se črta.

**6. člen**

V 12. členu se prvi odstavek črta.

[**PREHODNI IN KONČNA DOLOČBA**](https://www.uradni-list.si/glasilo-uradni-list-rs/vsebina/2016-01-2290/#KON%C4%8CNA%C2%A0DOLO%C4%8CBA)

[**7. člen**](https://www.uradni-list.si/glasilo-uradni-list-rs/vsebina/2016-01-2290/#5.%C2%A0%C4%8Dlen)

**(določitev formacijskih dolžnosti)**

Formacijske dolžnosti v Slovenski vojski iz prvega odstavka novega, 10.a člena uredbe se določijo v treh mesecih od uveljavitve te uredbe.

**8. člen**

**(sklenjene pogodbe o zaposlitvi)**

Za pogodbe o zaposlitvi, ki so bile sklenjene pred uveljavitvijo te uredbe, se do njihovega izteka uporabljajo določbe Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16).

**9. člen**

**(začetek veljavnosti)**

 Ta uredba začne veljati petnajsti dan po objavi v Uradnem listu Republike Slovenije.

Št. \_\_\_\_\_\_\_\_\_\_\_\_\_\_\_\_

Ljubljana, dne \_\_\_\_\_\_\_\_\_\_\_\_\_\_\_\_\_\_

EVA 2024-1911-0015

[**Vlada Republike Slovenije**](https://www.uradni-list.si/glasilo-uradni-list-rs/vsebina/2016-01-2290/#Vlada%C2%A0Republike%C2%A0Slovenije)

**Dr. Robert Golob**

predsednik

**OBRAZLOŽITEV**

**I. UVOD**

1. **Pravna podlaga**

Pravna podlaga za sprejem predloga uredbe je 48.a člen Zakona o obrambi (Uradni list RS, št. 103/04 – uradno prečiščeno besedilo, 95/15 in 139/20; v nadaljnjem besedilu: ZObr), ki ureja vojaško službo izven države in v tretjem odstavku predvideva, da lahko vojaško službo izven države opravljajo v miru tudi civilne osebe, ki sklenejo z Ministrstvom za obrambo pogodbo za določen čas za delo v vojski – civilni funkcionalni strokovnjaki. Način sodelovanja civilnih funkcionalnih strokovnjakov (v nadaljnjem besedilu: civilni strokovnjaki) v mednarodnih operacijah na obrambnem področju ureja Uredba o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16), ki se s predlogom uredbe spreminja in dopolnjuje.

1. **Rok za izdajo uredbe, določen z zakonom**

Rok za izdajo uredbe ni zakonsko določen.

1. **Splošna obrazložitev predloga uredbe**

S predlaganimi spremembami in dopolnitvami Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16; v nadaljnjem besedilu: uredba) se uvajajo nekatere rešitve pri izvajanju projektov civilno-vojaškega sodelovanja in humanitarnih projektov na kriznih območjih ter pri zagotavljanju udeležbe civilnih strokovnjakov v mednarodnih operacijah, ki jih narekujejo izkušnje iz prakse.

Veljavna uredba namreč predvideva izvajanje projektov civilno-vojaškega sodelovanja ter gospodarskih in humanitarnih projektov le v okviru mednarodnih operacij, v katerih po odločitvi vlade sodeluje Republika Slovenija. Pri tem je prispevek projektov civilno-vojaškega sodelovanja in humanitarnih projektov zelo pomemben tudi za umiritev razmer, vzpostavitev stabilnejšega in varnejšega okolja ter izboljšanje življenja prebivalstva na kriznih območjih, na katerih ne potekajo mednarodne operacije in misije oziroma Republika Slovenija v njih ne sodeluje z napotitvijo pripadnikov Slovenske vojske in civilnih funkcionalnih strokovnjakov (npr. v Ukrajini). Tako je ob upoštevanju zunanjepolitičnih ali mednarodnopravnih zavez Republike Slovenije, vključno z odločitvami, sprejetimi v okviru OZN, EU in Nata, smiselno predvideti tudi možnost izvajanja teh projektov. Odločitev o izvajanju posameznega projekta sprejme vlada, za pripravo in izvajanje projekta pa je odgovorna organizacijska enota Ministrstva za obrambo, pristojna za obrambne zadeve.

Predlog uredbe pregledneje ureja udeležbo civilnih strokovnjakov v mednarodnih operacijah. Pri tem se zaradi večje jasnosti izrecno določi, da se napotitve v večnacionalne pobude in mednarodne organizacije, katerih delovanje ni omejeno le na področje obrambe (npr. OZN, Nato, EU, nekateri večnacionalni centri odličnosti), izvajajo v skladu s predpisi o napotitvi oseb v mednarodne civilne misije in mednarodne organizacije. Za čas napotitve napotene osebe sklenejo pogodbo o zaposlitvi z Ministrstvom za obrambo.

V vseh drugih primerih udeležba v mednarodnih operacijah poteka v sestavi kontingenta Slovenske vojske, zato je smiselno, da se civilni strokovnjaki za čas napotitve razporedijo na civilna delovna mesta v Slovenski vojski, določena s formacijo, kot je opredeljeno v predlaganem novem, 10.a členu uredbe.

Civilni strokovnjaki tako praviloma za čas napotitve v mednarodno operacijo sklenejo pogodbo o zaposlitvi z Ministrstvom za obrambo za delo v Slovenski vojski za opravljanje službe izven države v sestavi kontingenta Slovenske vojske. S predlogom uredbe se uvaja tudi možnost napotitve civilnih strokovnjakov v mednarodne operacije na podlagi sklenitve drugega pogodbenega razmerja z Ministrstvom za obrambo, in sicer le za krajšo udeležbo v mednarodni operaciji, praviloma do 30 dni, za katero se ne zahteva dostop do tajnih podatkov, ter za opravljanje točno določenih vrst storitev.

Predlagane spremembe in dopolnitve so nujne, saj se je v praksi pokazalo, da je v nekaterih primerih za kratkotrajne napotitve postopek sklenitve pogodbe o zaposlitvi, predvsem zaradi posebnih zahtev za delo na obrambnem področju, nesorazmerno dolgotrajen in zahteven glede na trajanje napotitve, kar glede na posebne zahteve posameznih mednarodnih operacij otežuje napotitev civilnih strokovnjakov in pravočasno izvedbo postopkov. O izvajanju nekaterih storitev v podporo delovanju kontingentu Slovenske vojske v mednarodni operaciji se lahko dogovori tudi z drugim pogodbenim razmerjem – podjemno ali avtorsko pogodbo, ki jo civilni strokovnjak sklene z Ministrstvom za obrambo na način in pod pogoji, določenimi v novem, 10.b členu uredbe. Taka rešitev je predvidena le v točno določenih primerih – ob upoštevanju posebnih zahtev posamezne mednarodne operacije glede narave potrebnih storitev in drugih okoliščin, ki utemeljujejo izvedbo kratkotrajne napotitve na podlagi ustrezne pogodbe.

Glede na omenjene različne oblike udeležbe civilnih strokovnjakov v mednarodnih operacijah se s predlogom uredbe pregledneje določijo tudi pravice, obveznosti in odgovornosti civilnih strokovnjakov za posamezno obliko udeležbe v mednarodnih operacijah, pri čemer se čim bolj upoštevajo izhodišča veljavne uredbe.

Poleg navedenih predlogov sprememb in dopolnitev preostale določbe veljavne uredbe ostajajo vsebinsko nespremenjene, pri čemer pa se relevantne določbe ustrezno preoblikujejo.

**II. VSEBINSKA OBRAZLOŽITEV PREDLAGANIH ČLENOV**

**K 1. členu**

S tem členom se dopolnjuje 4. člen uredbe, saj ta predvideva izvajanje projektov civilno-vojaškega sodelovanja le v okviru mednarodnih operacij, v katerih po odločitvi vlade sodeluje Republika Slovenija. Tudi 14. člen uredbe vključuje le humanitarne projekte v okviru mednarodnih operacij. Prispevek projektov civilno-vojaškega sodelovanja in humanitarnih projektov je zelo pomemben tudi za umiritev razmer, vzpostavitev stabilnejšega in varnejšega okolja ter izboljšanje življenja prebivalstva na kriznih območjih, na katerih ne potekajo mednarodne operacije oziroma Republika Slovenija v njih ne sodeluje z napotitvijo pripadnikov Slovenske vojske in civilnih strokovnjakov (npr. v Ukrajini). Zato je ob upoštevanju zunanjepolitičnih ali mednarodnopravnih zavez Republike Slovenije, vključno z odločitvami, sprejetimi v okviru OZN, EU in Nata, smiselno predvideti tudi možnost izvajanja teh projektov. Odločitev o izvajanju posameznega projekta sprejme vlada, za pripravo in izvajanje projekta pa je odgovorna organizacijska enota Ministrstva za obrambo, pristojna za obrambne zadeve.

**K 2. členu**

Črta se 9. člen veljavne uredbe, ki ureja sistemizacijo delovnih mest. Predlog uredbe namreč pregledneje ureja udeležbo civilnih strokovnjakov v mednarodnih operacijah, pri čemer se način določitve delovnih mest za posamezne oblike napotitev s formacijo Slovenske vojske oziroma sistemizacijo delovnih mest na Ministrstvu za obrambo ustrezno ureja v novih, 10.a in 10.c členu uredbe.

**K 3. členu**

Spremenjeni 10. člen uredbe določa splošna pravila za udeležbo civilnih strokovnjakov v mednarodnih operacijah. Pri tem kot pravilo ohranja dosedanjo ureditev, da se civilni strokovnjaki napotijo v mednarodno operacijo na podlagi pogodbe o zaposlitvi, ki jo sklenejo z Ministrstvom za obrambo, ter vsebinske rešitve iz dosedanjega 11. člena uredbe (ki se črta) glede postopkov do sklenitve pogodbe o zaposlitvi (zdravniški pregledi, dovoljenje za dostop do tajnih podatkov idr.) ter pravic in obveznosti civilnih strokovnjakov med udeležbo v mednarodni operaciji. Na novo se predvidi tudi pravica do zdravstvenega zavarovanja za tujino za čas udeležbe v mednarodni operaciji. Določi se, da s to uredbo določene postopke in druge administrativne naloge, povezane z udeležbo civilnih strokovnjakov v mednarodnih operacijah (razen tistih, ki jih glede postavitve civilnih strokovnjakov na civilna delovna mesta v formaciji izvaja Slovenska vojska), izvaja organizacijska enota Ministrstva za obrambo, pristojna za obrambne zadeve.

**K 4. členu**

Člen dopolnjuje veljavno uredbo z novimi, 10.a, 10.b in 10.c členom, ki podrobneje urejajo napotitev civilnih strokovnjakov v mednarodne operacije na podlagi pogodbe o zaposlitvi, udeležbo civilnih strokovnjakov v mednarodni operaciji na podlagi drugega pogodbenega razmerja ter napotitev na podlagi predpisov o napotitvi oseb v mednarodne civilne misije in mednarodne organizacije.

10.a člen uredbe ureja napotitev civilnih strokovnjakov v mednarodno operacijo v sestavi kontingenta Slovenske vojske. Civilni strokovnjaki v teh primerih sklenejo z Ministrstvom za obrambo pogodbe o zaposlitvi za delo v Slovenski vojski za opravljanje službe izven države v sestavi kontingenta Slovenske vojske. Delovna mesta civilnih strokovnjakov se glede na vrsto nalog v mednarodni operaciji določijo s formacijo Slovenske vojske, kar je skladno z drugim odstavkom 89. člena ZObr.

Taka rešitev je skladna tudi z izhodišči 48.a člena ZObr, ki med drugim določa, da lahko vojaško službo izven države opravljajo v miru tudi civilne osebe, ki sklenejo z Ministrstvom za obrambo pogodbo za določen čas za delo v vojski (civilni strokovnjaki), ter 48.b člena ZObr, ki med drugim določa, da se vojaška služba iz 48.a člena lahko opravlja tudi v začasnih skupinah ali enotah stalne sestave Slovenske vojske. Poveljniku začasne skupine ali enote so podrejene vse vojaške in civilne osebe v začasni skupini oziroma enoti med pripravami in ves čas opravljanja službe izven države v skladu s tem zakonom in pravili službe v Slovenski vojski.

Civilni strokovnjaki so tako organizacijsko podrejeni poveljniku kontingenta Slovenske vojske v mednarodni operaciji oziroma njegovemu namestniku ter njima podrejenim poveljnikom. Za opravljanje strokovnih nalog v skladu zakonom, ki ureja obrambo, in predpisi, izdanimi na njegovi podlagi, so odgovorni predstojniku organizacijske enote Ministrstva za obrambo, pristojne za obrambne zadeve.

V 10.a členu se ohranjajo dosedanje rešitve glede trajanja napotitve in opravljanja dela v mednarodni operaciji, izrecno pa se med drugim določi, da se pogodba o zaposlitvi sklene za čas napotitve v mednarodno operacijo in za čas koriščenja letnega dopusta v skladu s sedmim odstavkom tega člena.

Za pravice, obveznosti in odgovornosti civilnih strokovnjakov se v času napotitve smiselno uporabljajo predpisi, ki urejajo opravljanje vojaške službe izven države, razen nošenja uniforme in oborožitve. Glede na dosedanjo ureditev tako med izjemami, glede katerih smiselna uporaba navedenih predpisov ni predvidena, ni več izjeme glede podrejanja vojaški disciplini. Smiselna uporaba predpisov, ki urejajo opravljanje vojaške službe izven države, tudi glede podrejanja civilnih strokovnjakov vojaški disciplini, je nujna, saj civilni strokovnjaki, ki se za čas napotitve razporedijo na civilna delovna mesta v Slovenski vojski, opravljajo naloge v sestavi kontingenta Slovenske vojske in so organizacijsko podrejeni poveljniku kontingenta. Tako se upošteva tudi 70. člen Zakona o službi v Slovenski vojski (Uradni list RS, št. 68/07, 58/08 – ZSPJS-I, 121/21 in 40/23; v nadaljnjem besedilu: ZSSloV), ki v drugem odstavku izrecno določa, da se določbe ZObr in ZSSloV glede kršitev vojaške discipline, ugotavljanja disciplinske odgovornosti ter vrste in izrekanja disciplinskih ukrepov za pripadnike stalne sestave smiselno uporabljajo tudi za civilne osebe. Civilni osebi se lahko izrečejo tudi varstveni ukrepi, predpisani za vojaške osebe.

Med izjeme od smiselne uporabe predpisov, ki urejajo opravljanje vojaške službe izven države, se v že omenjenem sedmem odstavku 10.a člena izrecno dodaja izjema glede koriščenjaposebnega dopusta za zagotavljanje tedenskega počitka. Izrecno se določi, da civilni strokovnjaki koristijo posebni dopust za zagotavljanje tedenskega počitka v času napotitve v mednarodno operacijo, letni dopust pa neposredno po vrnitvi iz mednarodne operacije. Izjema glede koriščenja posebnega dopusta za zagotavljanje tedenskega počitka v času napotitve v mednarodno operacijo je nujna – 53. člen ZSSloV namreč v četrtem odstavku za pripadnike Slovenske vojske med drugim določa možnost koriščenja posebnega dopusta (če ga pripadnik ni mogel koristiti med napotitvijo na mednarodno operacijo) neposredno po vrnitvi iz mednarodne operacije oziroma najpozneje v dveh mesecih po vrnitvi iz nje. Navedene rešitve ni mogoče uporabiti v primeru civilnih strokovnjakov, saj se neposredno po vrnitvi iz mednarodne operacije vrnejo na delovno mesto k svojemu delodajalcu. V 10.a členu uredbe se zato določi, da civilni strokovnjaki koristijo posebni dopust za zagotavljanje tedenskega počitka v času napotitve v mednarodno operacijo, s čimer se uresničuje njegov namen, letni dopust pa neposredno po vrnitvi iz mednarodne operacije. V povezavi s tem je v tretjem odstavku 10.a člena določeno, da se pogodba o zaposlitvi sklene za čas napotitve v mednarodno operacijo in za čas koriščenja letnega dopusta. Pri tem civilni strokovnjaki med koriščenjem letnega dopusta, ko so se torej že vrnili z opravljanja dela v mednarodni operaciji v Republiko Slovenijo, prejemajo nadomestilo plače, podlaga za obračun pa je plača v Republiki Sloveniji.

Novi, 10.b člen uredbe ureja udeležbo civilnih strokovnjakov v mednarodnih operacijah na podlagi drugega pogodbenega razmerja, ki ga sklenejo z Ministrstvom za obrambo, in sicer le za krajšo udeležbo v mednarodni operaciji, praviloma do 30 dni, za katero se ne zahteva dostop do tajnih podatkov, ter za opravljanje točno določenih vrst storitev.

Predlagane spremembe in dopolnitve so nujne, saj se je v praksi pokazalo, da je v nekaterih primerih za kratkotrajno udeležbo v mednarodni operaciji postopek sklenitve pogodbe o zaposlitvi, predvsem zaradi posebnih zahtev za delo na obrambnem področju, nesorazmerno dolgotrajen in zahteven glede na trajanje napotitve, kar glede na posebne zahteve posameznih mednarodnih operacij otežuje napotitev civilnih strokovnjakov in pravočasno izvedbo postopkov. O izvajanju nekaterih storitev v podporo delovanju kontingentu Slovenske vojske v mednarodni operaciji se lahko dogovori tudi z drugim pogodbenim razmerjem, podjemno ali avtorsko pogodbo, ki jo civilni strokovnjak sklene z Ministrstvom za obrambo na način in pod pogoji, določenimi v novem, 10.b členu uredbe.

Sklenitev pogodbenega razmerja, podjemne ali avtorske pogodbe, je mogoča le v točno določenih primerih (numerus clausus), ob upoštevanju posebnih zahtev posamezne mednarodne operacije glede narave potrebnih storitev in drugih okoliščin, ki utemeljujejo izvedbo kratkotrajne udeležbe v mednarodni operaciji na podlagi navedenega načina. Sklenitev ustreznega pogodbenega razmerja je mogoča za opravljanje storitev:

– tolmačenje ali prevajanje,

– izvajanje tečajev ali drugih oblik usposabljanja,

– priprava in izvajanje projektov civilno-vojaškega sodelovanja iz 4. člena te uredbe,

– storitve, ki zahtevajo specializirano strokovno znanje,

– storitve, ki zahtevajo znanje jezika ali poznavanje lokalnega okolja, kulture, običajev oziroma delovanja oblasti na območju mednarodne operacije.

To so storitve, ki so značilne podporne storitve oziroma delo, ki zahteva posebno, pogosto tudi visoko specializirano strokovno znanje, ki je potrebno za prispevek civilnih strokovnjakov k uresničitvi poslanstva mednarodne operacije. Navedeno znanje je npr. znanje s področja novih domen delovanja, kot sta kibernetika in vesolje, ali s področja sodobnih oblik varnostnih groženj, kot so hibridne grožnje, s čimer se zagotavlja ustrezno naslavljanje hitro spreminjajočih se in vse kompleksnejših varnostnih groženj. Za udeležbo v mednarodnih operacijah je pomembno tudi dobro poznavanje lokalnega okolja, kulture, običajev oziroma delovanja oblasti na območju mednarodne operacije. V navedenih primerih gre za civilne strokovnjake s posebno strokovnostjo, ki lahko pomembno pripomorejo k uresničitvi poslanstva posamezne mednarodne operacije. Glede na naravo storitev je omenjeni način udeležbe v mednarodnih operacijah predviden tudi za načrtovanje in izvajanje projektov civilno-vojaškega sodelovanja, za kar ni vselej nujna dolgotrajna napotitev v mednarodne operacije.

V vseh navedenih primerih iz novega, 10.b člena uredbe gre torej za storitve, ki se tudi v praksi pogosto zagotavljajo s pogodbenimi izvajalci na podlagi podjemne ali avtorske pogodbe (npr. storitve izvajanja tečajev in drugih oblik usposabljanja ter priprave projektov). Glede na naravo storitev in kratek čas trajanja udeležbe v mednarodni operaciji ne prihaja do trajnejše ter sistematične vključitve v delovni proces Ministrstva za obrambo (elementov delovnega razmerja ni), temveč gre za storitve, ki se v danih okoliščinah lahko zagotovijo s pogodbenimi izvajalci na podlagi navedenih pogodb.

O pravicah, obveznostih in odgovornostih civilnih strokovnjakov se dogovori s sklenitvijo pogodbenega razmerja z Ministrstvom za obrambo. Za dajanje navodil naročnika in nadzor nad opravljanjem storitev je pristojna organizacijska enota Ministrstva za obrambo, pristojna za obrambne zadeve. Za izvajanje storitev na območju mednarodne operacije morajo civilni strokovnjaki upoštevati tudi navodila poveljnika kontingenta Slovenske vojske oziroma njegovega namestnika in njima podrejenih poveljnikov.

Civilni strokovnjaki, ki se udeležujejo v mednarodnih operacijah na način iz 10.b člena uredbe, so v vsem, razen glede pravic in obveznosti, ki izhajajo iz delovnega razmerja, izenačeni s civilnimi strokovnjaki, ki se napotijo v mednarodne operacije na podlagi pogodbe o zaposlitvi z Ministrstvom za obrambo. Za civilne strokovnjake, ki delujejo v mednarodnih operacijah na navedeni način, zato veljajo določbe prvega in od šestega do osmega odstavka spremenjenega 10. člena uredbe.

Novi, 10.c člen uredbe ureja napotitev na podlagi predpisov o napotitvi oseb v mednarodne civilne misije in mednarodne organizacije. Zaradi večje jasnosti se izrecno določi, da se napotitve v večnacionalne pobude in mednarodne organizacije, katerih delovanje ni omejeno le na področje obrambe (npr. OZN, Nato, EU, nekateri večnacionalni centri odličnosti itn.), izvajajo v skladu s predpisi o napotitvi oseb v mednarodne civilne misije in mednarodne organizacije. Za čas napotitve napotene osebe sklenejo pogodbo o zaposlitvi z Ministrstvom za obrambo.

**K 5. členu**

11. člen uredbe se črta. Pravice in obveznosti civilnih strokovnjakov glede udeležbe v mednarodnih operacijah se ustrezno uredijo v spremenjenem 10. členu ter novih, 10.a, 10.b in 10.c členih uredbe.

**K 6. členu**

V 12. členu se črta prvi odstavek, saj ni več potreben. Razmerja med civilnimi strokovnjaki in pristojnimi poveljniki kontingenta Slovenske vojske so urejena v novem, 10.a členu uredbe.

**K 7. členu**

S prehodnimi določbami se določi prehod iz veljavne na novo ureditev. Tako se določi, da se formacijske dolžnosti v Slovenski vojski iz prvega odstavka novega, 10.a člena uredbe določijo v treh mesecih od uveljavitve te uredbe.

V prvem odstavku novega, 10.a člena uredbe je namreč določeno, da se delovna mesta civilnih strokovnjakov glede na vrsto nalog v mednarodni operaciji določijo s formacijo Slovenske vojske, pri čemer pa se ustrezna delovna mesta opredelijo s formacijsko dolžnostjo, na katero bodo civilni strokovnjaki razporejeni. Izraz formacijska dolžnost je sicer opredeljen v 3. točki 3. člena ZSSloV kot določena funkcionalna dolžnost v formaciji poveljstva, enote ali zavoda s predpisanimi kadrovskimi in drugimi pogoji za njeno opravljanje.

**K 8. členu**

Za pogodbe o zaposlitvi, ki so bile sklenjene pred uveljavitvijo te uredbe, se do njihovega izteka še naprej uporabljajo določbe Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16).

**K 9. členu**

Določen je splošni petnajstdnevni rok za uveljavitev predloga uredbe.

MINISTRSTVO ZA OBRAMBO